Publikum kan komme med spørgsmål til dukken, der har indbygget kunstig intelligens.

Den svenske kunstner Arvida Byström kommer i løbet af sommeren forbi museet Kunsten i Aalborg med sin sexdukke Harmony, hvor hun opfører en performance, som hun kalder "A Cybernetic Doll’s House". På scenen kan man opleve Arvida Byström snakke med sexdukken, der har indbygget kunstig intelligens. Både dukken og Arvida Byström har langt lyserødt hår og er iklædt matchende undertøj og makeup. Meningen er at udviske grænserne mellem hinanden i deres eget lyserøde univers. 'Halvt sandhed, halvt fiktion’ Dukken er et perfektionistisk og kunstigt spejlbillede af Byström, og hun har selv kaldt Harmony for ’halvt sandhed, halvt fiktion’. En del af performancen er at bruge spørgsmål fra publikum. Det sker 19. juli klokken 16.30 til Kunsten Summer Lounge. Arvida Byström har tidligere været i både New York, Stockholm, Wien, Berlin og London for med sin kunst at stille skarpe spørgsmål om køn, krop, identitet og teknologi.